## Uredba o ovlastima tijela nadležnih za koordinaciju i upravljanje Instrumentom za pomoć u pretpristupnom razdoblju

### NN 108/2006 (4.10.2006.), Uredba o ovlastima tijela nadležnih za koordinaciju i upravljanje Instrumentom za pomoć u pretpristupnom razdoblju

# VLADA REPUBLIKE HRVATSKE

**2406**

Na temelju članka 5. Zakona o sustavu provedbe programa Europske unije i sustavu
provedbe projekata financiranih iz sredstava zajmova i darovnica iz ostalih
inozemnih izvora (»Narodne novine«, broj 58/2006), Vlada Republike Hrvatske je
na sjednici održanoj 28. rujna 2006. godine donijela

## UREDBU

### O OVLASTIMA TIJELA NADLEŽNIH ZA KOORDINACIJU I UPRAVLJANJE INSTRUMENTOM ZA POMOĆ U PRETPRISTUPNOM RAZDOBLJU

Članak 1.

Ovom Uredbom uređuju se ovlasti tijela nadležnih za sveukupnu koordinaciju
Instrumenta za pomoć u pretpristupnom razdoblju (nadalje: program IPA) i tijela
nadležnih za upravljanje pojedinim komponentama programa.
Tijelo nadležno za upravljanje pojedinom komponentom programa ima odgovornost za
pripremu, provedbu i nadzor nad provedbom određene komponente programa, njenu
evaluaciju i poslove informiranja potencijalnih korisnika.

Članak 2.

Tijelo nadležno za sveukupnu koordinaciju programa IPA, a osobito poslove
pripreme programa, praćenja provedbe i evaluacije programa, je Središnji državni
ured za razvojnu strategiju i koordinaciju fondova Europske unije.
Tijelo nadležno za sveukupno financijsko upravljanje programom IPA, je
Ministarstvo financija, Nacionalni fond.

Članak 3.

Tijelo nadležno za upravljanje prvom komponentom programa IPA Pomoć u tranziciji
i jačanje institucija, je Središnji državni ured za razvojnu strategiju i
koordinaciju fondova Europske unije.

Članak 4.

Tijelo nadležno za upravljanje drugom komponentom programa IPA Regionalna i
prekogranična suradnja, je Ministarstvo mora, turizma, prometa i razvitka.

Članak 5.

Tijelo nadležno za upravljanje trećom komponentom programa IPA Regionalni razvoj
– promet, je Ministarstvo mora, turizma, prometa i razvitka.

Članak 6.

Tijelo nadležno za upravljanje trećom komponentom programa IPA Regionalni razvoj
– zaštita okoliša, je Ministarstvo zaštite okoliša, prostornog uređenja i
graditeljstva.

Članak 7.

Tijelo nadležno za upravljanje trećom komponentom programa IPA Regionalni razvoj
– regionalna konkurentnost, je Ministarstvo gospodarstva, rada i poduzetništva.

Članak 8.

Tijelo nadležno za upravljanje četvrtom komponentom programa IPA Razvoj ljudskih
potencijala, je Ministarstvo gospodarstva, rada i poduzetništva.

Članak 9.

Tijelo nadležno za upravljanje petom komponentom programa IPA Ruralni razvoj, je
Ministarstvo poljoprivrede, šumarstva i vodnog gospodarstva.

Članak 10.

Vlada Republike Hrvatske će, na prijedlog državnog tajnika Središnjeg državnog
ureda za razvojnu strategiju i koordinaciju fondova Europske unije, donijeti
odluku o imenovanju koordinatora za program IPA.

Članak 11.

Ova Uredba stupa na snagu osmog dana od objave u »Narod­nim novinama«.

Klasa: 400-01/05-02/01
Urbroj: 5030122-06-8
Zagreb, 28. rujna 2006.

Potpredsjednica Vlade
i ministrica obitelji, branitelja i
međugeneracijske
solidarnosti
**Jadranka Kosor, dipl. iur**., v. r.

Uredba, NN 108/2006-2406